Мы махуэхэм
Гъатхэпэм и 17,
гъубж
Адыгэ Республикэм и парламентаризмэм и махуэщ
1770 гъэм Ингушыр Урысей къэралыгъуэм хагъэхьащ.
1805 гъэм Дельпоццэ Иван Къэбэрдейм пристав нэхъыщхьэу къагъэкIуащ.
1845 гъэм хьэфэтегъэкI къызэригупсысам, ар зэрищIам щыхьэт техъуэ тхылъ инджылыз щIэныгъэлI Перри Стивен къратащ.
1918 гъэм къызэIуахащ Тэрч щIыналъэм ис лъэпкъхэм я II съездыр.
1960 гъэм дынейм щыяпэу Японием и тыкуэнхэм къыщIалъхьащ щхъуэкIэплъыкIэу тхэ фломастерхэр.
1991 гъэм Совет Союзым щекIуэкIащ СССР къэралыгъуэр къызэтегъэнэным е ар зэбгрыгъэкIыжыным теухуа референдум. СССР-м и телъхьэу къэуват щIэупщIэныгъэм хэтахэм я процент 77-м щIигъур, арщхьэкIэ мыгувэу ар зэхэщэщэжащ.
1938 гъэм къалъхуащ Адыгейм и цIыхубэ сурэтыщI Дыгъужь Мыхьмуд.
Дунейм и щытыкIэнур
«pogoda.yandex.ru» сайтым зэритымкIэ, республикэм уэс мащIэ къыщесынущ. Махуэм хуабэр градус 1 — 2, жэщым щIыIэр градус 1 — 2 щыхъунущ.
Гъатхэпэм и 18,
бэрэжьей
Кърымыр Урысей Федерацэм щыхагъэхьэжа махуэщ. 2014 гъэм УФ-м и Президент Путин Владимир Федеральнэ Зэхуэсым и палатитIми захуигъэзащ Кърымыр ди къэралым щыщ зэрыхъужам теухуауэ. ХытIыгуныкъуэм и лIыкIуэхэм ящIыгъуу абдежми Iэ щытрадзащ Кърым Республикэмрэ Севастополь къалэмрэ Урысей Федерацэм хэгъэхьэжыным теухуа зэгурыIуэныгъэм.
1913 гъэм Налшык къыщызэIуахащ округым и лъэпкъхэм я I съездыр.
1931 гъэм Америкэм и Штат Зэгуэтхэм къыщыщIагъэкIыу щIадзащ электрокъарукIэ лажьэ жьакIэупсыр.
1965 гъэм СССР-м и лётчик-космонавт Леонов Алексей «Восход-2» ракетэм икIри, хьэрш зэIухам япэ дыдэу хыхьащ.
1980 гъэм «Восход-2М» ракетэр Плесецк космодромым щаутIыпщыну щагъэхьэзырым къэуащ икIи мафIэсышхуэ къишащ. А насыпыншагъэм цIыху 48-рэ хэкIуэдащ, нэхъыбэжым фэбжь хьэлъэ хахащ.
Къызэралъхурэ илъэс 90 ирокъу филологие щIэныгъэхэм я доктор, КъШКъУ-м и профессору щыта, Адыгейм, Къэбэрдей-Балъкъэрым, Къэрэшей-Шэрджэсым щIэныгъэхэмкIэ щIыхь зиIэ и лэжьакIуэ, ЩIДАА-м и академик, «Хэкум и пащхьэм щиIэ фIыщIэхэм папщIэ» орденым и 4-нэ, 3-нэ нагъыщэхэр зыхуагъэфэща Хъупсырокъуэ Хъызыр.
1932 гъэм къалъхуащ Къэбэрдей-Балъкъэрым и цIыхубэ тхакIуэ ШэджыхьэщIэ Хьэмыщэ.
Дунейм и щытыкIэнур
«pogoda.yandex.ru» сайтым зэритымкIэ, республикэм уэс къыщесынущ. Махуэм хуабэр градус 1 — 2, жэщым щIыIэр градус 1 — 2 щыхъунущ.
Зыгъэхьэзырар
ХЬЭТАУ Ислъамщ.
